Doložka finančných, ekonomických, environmentálnych vplyvov,
vplyvov na zamestnanosť a na podnikateľské prostredie

1.	Odhad vplyvov na verejné financie
Predkladaný materiál má vplyv na rozpočet verejnej správy v celkovej výške 190 mil. Sk, rozpísaných v rozpise rozpočtu Ministerstva vnútra Slovenskej republiky v programe 08C – Verejná správa, podprograme 08C01 – Archívnictvo na roky 2007 až 2009 podľa predpokladaného vyčíslenia kapitálových výdavkov na rok 2007 v objeme 30 000 tis. Sk, z toho podľa rozpočtovej klasifikácie v položke 716 Prípravná a projektová dokumentácia vo výške 12 200 tis. Sk a v podpoložke 717001 Realizácia nových stavieb vo výške 17 800 tis. Sk. Na rok 2008 v objeme 80 000 tis. Sk v podpoložke 717001 a na rok 2009 v objeme 80 000 tis. Sk tak isto v podpoložke 717001. Materiál nezakladá finančné nároky na zvýšenie počtu zamestnancov. Po ukončení realizácie stavby budú eliminované výdavky na nájom potrebných priestorov pre činnosť Archívu hlavného mesta SR Bratislavy v odhadovanej výške 30 000 – 40 000 tis. Sk ročne.

2.	Odhad vplyvov na obyvateľov, hospodárenie podnikateľskej sféry a iných právnických osôb
Realizácia projektu podľa predloženého materiálu bude mať pozitívny vplyv na obyvateľstvo v súvislosti s výrazným zlepšením v súčasnosti obmedzeného sprístupňovania archívnych dokumentov a knižničného fondu archívu.

3.	Odhad vplyvov na životné prostredie
Po ukončení realizácie nebude mať stavba negatívne vplyvy na životné prostredie. V priebehu výstavby budú negatívne vplyvy na životné prostredie eliminované na minimum v zmysle všeobecne záväzných nariadení mesta Bratislavy a zákona č. 126/2006 Z. z. o verejnom zdravotníctve a o zmene a doplnení niektorých zákonov.

4.	Odhad vplyvov na zamestnanosť
Realizáciou výstavby z verejných prostriedkov budú v rokoch 2007 až 2009 vytvorené pracovné miesta pre cca 30 zamestnancov stavebných organizácií.

5.	Odhad vplyvov na podnikateľské prostredie
Výstavba Archívu hlavného mesta SR Bratislavy bude mať pozitívny vplyv na podnikateľské prostredie výrazným skvalitnením a zrýchlením prístupu k informáciám z archívnych fondov.